Quidam sororius Ainardi de Salinis dedit Deo et ecclesię sancte Marie Cistercii unum bullionem salis qui fuerat ei datus in matrimonio cum uxore sua annuatim in caldaria salinaria quam cistercienses apud Salinis acquisierant. Mortua vero uxore sua et ipse postea defunctus est, uterque eorum sine liberis. Unde predictus Ainardus movit quęrelam adversus fratres Cistercii dicens hereditatem sororis suę se velle recuperare; sed tandem post multas quęrelas predictam calumniam ex toto remisit et quicquid aliud in predicta caldaria justę vel injustę calumpniabatur, sal vel ignem vel aliud aliquid, totum concessit Deo et ęcclesię sancte Marie Cistercii in perpetuum, nichil sibi in ea vel heredibus suis retinens, hoc ipsum laudantibus uxore sua et omnibus liberis suis qui propter hoc habuerunt XI. solidos in vestes et pater eorum Ainardus .LX. solidos. Testes: Landricus miles et soror ejus Odierna, Stephanus canonicus et Willermus frater ejus, Guido de Canali, Petrus filius Duranni, Fromundus, omnes milites de Salinis, Martinus homo noster, Addo cellerarius in cujus manu hoc factum est. Et sciendum quod predicta caldaria salinaria omnino libera et ab omni censu et exactione vel tributo, nullam omnino consuetudinem alicui dans, nisi tamen in reparatione putei vel edificiorum quę ad eundem puteum pertinent, sicut alii ejusdem ville. Testes hujus libertatis sunt: Bonaldus et Nivo, Landricus miles et soror ejus Odierna, Ainardus et Martinus de Salinis et plures alii ex eadem villa.